ચરોતરમાં વસતા પાટીદારો ગુજરાતમાં 1000 વર્ષ પહેલાં આવ્યાનું મનાય છે. સિદ્ધરાજ જયસિંહે ક્ધનોજ રાજ્યના ખેતીકુશળ 1800 કુટુંબોને (જે ગુર્જર હતા) ગુજરાતની ખેતી વિકસાવવા તેડયા તે પૈકીના કેટલાક કાળાંતરે ચરોતર પ્રદેશમાં આવીને સ્થિર થયા ને ખેતીને વિકસાવી. ચરોતરની ખેતી બેનમૂન ગણાય છે. એ કરામત પાટીદારોની છે. ચરોતર પ્રદેશ વેપાર વણજ અને દરિયાવટ માટે તો પ્રસિદ્ધ હતો જ. ખંભાતનું બંદર હિન્દુસ્તાનની જાહોજલાલીનું બારું હતું. અગિયારમી સદીથી ખંભાત બંદરનો ડંકો દુનિયાભરમાં વાગતો હતો. 16મી, 17મી સદીમાં તો ખંભાત આખા ભારતની ઓળખ બની રહ્યું હતું. ઇંગ્લેન્ડના રાણી એલિઝાબેથ (પહેલા)એ બાદશાહ અકબરને લખેલા પત્રમાં સંબોધન King of Cambe (ખંભાતના રાજા) એમ લખ્યું છે. પાટીદારોની એક ખાસિયત છે નવી ઊભી થતી તકને પારખી લેવી અને પકડી લેવી. મુસ્લિમ શાસનકાળમાં સુબાઓના કારણે આંતરિક ખટપટો વધી પડી ત્યારે મહેસૂલ ઉઘરાવવા માટે ઇજારા અપાવા માંડયા. આ નવી વ્યવસ્થામાં પાટીદારોએ માથું નાખી એ ઇજારા હસ્તગત કર્યા. એમાંથી નરવાદાર, દેસાઇ અને અમીન કહેવાયા.